ผลผลิตมะกอกของสเปนจะลดลงในปีนี้อาจจะส่งผลให้ราคาน้ำมันมะกอกแพงขึ้น
ภาวะฝนเเล้งรุนแรงจะส่งผลให้ปริมาณผลผลิตเม็ดมะกอกในสเปนลดลงราวครึ่งหนึ่ง ผู้บริโภคทั่วโลกตั้งแต่ออสเตรเลียจนถึงจีนอาจจะต้องจ่ายค่าน้ำมันมะกอกที่ขายตามห้างซุปเปอร์มาร์เก็ตในราคาที่แพงมากขึ้นในระยะยาว
แต่ปีนี้สภาวะอากาศแห้งแล้งที่สุดเป็นอันดับที่สองในรอบหกสิบปีและฤดูหนาวช่วงปลายปีที่แล้วกับต้นปีที่ผ่านมา อากาศก็หนาวผิดปกติ แม้ว่าจะมีฝนตกในช่วงฤดูใบไม้ร่วงทั่วพื้นที่เพาะปลูกเม็ดมะกอกของสเปน คาดกันว่าผลผลิตเม็ดมะกอกระหว่างปีนี้กับปีหน้าจะลดลงครึ่งหนึ่งของปริมาณผลผลิตในฤดูเก็บเกี่ยวที่แล้ว สเปนส่งออกผลผลิตน้ำมันมะกอกไปยังกว่าหนึ่งร้อยประเทศทั่วโลก นอกเขตสหภาพยุโรป ลูกค้ารายใหญ่ที่สุดคือสหรัฐ ออสเตรเลีย รัสเซีย บราซิลและจีน ราฟาเอล พิคโค ผู้อำนวยการสมาคมผู้ส่งออกน้ำมันมะกอกแห่งสเปน (ASOLIVA )เชื่อว่าปริมาณน้ำมันมะกอกคงคลังที่มีอยู่จำนวนมากจะยังสามารถทดแทนปริมาณผลผลิตที่ลดลงในฤดูเก็บเกี่ยวหน้าและยังเพียงพอต่อความต้องการในการส่งออก เขากล่าวว่าความกังวลต่อปริมาณผลผลิตที่จะลดลงครึ่งหนึ่งเนื่องจากสภาวะอากาศที่แห้งแล้งทำให้ราคาขายส่งสูงขึ้นไปถึง 60 เปอร์เซ็นต์ตั้งแต่เดือนกรกฎาคมจนถึงเดือนตุลาคม แต่เขาชี้ว่าราคาน้ำมันมะกอกส่องอกยังไม่ได้รับผลกระทบแต่อย่างใด พิคโค ผู้อำนวยการสมาคมผู้ส่งออกน้ำมันมะกอกแห่งสเปนกล่าวกับผู้สื่อข่าววีโอเออีกว่าปริมาณการส่งออกน้ำมักมะกอกกลับเพิ่มสูงขึ้นราว 15-18 เปอร์เซ็นต์ในเดือนสิงหาคม กันยายนและตุลาคม เขาคาดว่าอาจเป็นเพราะผู้นำเข้ากลัวว่าราคาน้ำมันมะกอกจะเเพงขึ้นในอนาคตอันใกล้ จึงทำการนำเข้าเพิ่มเพื่อกักตุนล่วงหน้า ราคาน้ำมันมะกอกลดลงในช่วงหลายสัปดาห์ที่ผ่านมา แต่หลุยซ์ คาร์ลอส วัลเลโร ประธานสมาคมชาวนาอายุน้อย (Agrarian Association of Young Farmers of Jaen) กล่าวว่า ราคาน้ำมันมะกอกจะเพิ่มขึ้นอย่างหลีกเลี่ยงไม่ได้และไม่ได้เกิดจากสาเหตุทางสภาวะอากาศเพียงอย่างเดียว เขากล่าวว่าผู้ผลิตน้ำมัมะกอกที่มีเครื่องมือและเครื่องจักรทันสมัยจะสามารถลดค่าใช้จ่ายในการเก็บเกี่ยวเม็ดมะกอกลงได้ครึ่งหนึ่งเมื่อเทียบกับผู้ปลูกมะกอกแบบดั้งเดิม ดังนั้นผู้ปลูกมะกอกแบบดั้งเดิมจึงขาดทุนมาตลอดในช่วงหลายปีที่ผ่านมา เขากล่าวว่าผู้ปลูกมะกอกที่ไม่มีเครื่องจักรทันสมัยในสเปนจะยังไม่ได้รับเงินอุดหนุนจากรัฐบาลเนื่องจากสเปนกำลังประสบกับปัญหาเศรษฐกิจถดถอยและหากไม่ได้รับเงินอุดหนุนจากรัฐเพื่อปรับปรุงการทำงานให้ทันสมัย คุณวัลเลโร คิดว่าผู้ปลูกมะกอกชาวสเปนจะไม่สามารถแข่งขันได้ คุณลีนโดร ราเว็ตตี้ ผู้อำนวยการฝ่ายเทคนิคของบริษัท Boundary Bend Olives ผู้ผลิตน้ำมันมะกอกรายใหญ่ที่สุดของออสเตรเลียชี้ว่าปัญหาการลดลงของปริมาณผลผลิตมะกอกที่ำกำลังจะเกิดขึ้นต่างจากที่เคยเกิดขึ้นมาแล้วในอดีตถึงสองครั้ง เขากล่าวว่าในอดีตตอนที่ปริมาณน้ำมันมะกอกทั่วโลกลดลงเพราะผลผลิตเม็ดมะกอกลดปริมาณลงในสเปน สต็อกน้ำมันมะกอกฟื้นตัวภายในปีสองปีหลังจากนั้นเพราะต้นมะกอกรุ่นใหม่เริ่มให้ผลผลิต แต่หากเกิดปัญหานี้ขึ้นอีก ผู้ปลูกไม่ได้ปลูกต้นมะกอกรุ่นใหม่ๆเอาไว้รองรับหากผลผลิตเม็ดมะกอกในฤดูเก็บเกี่ยวหน้านี้ลดลง เขาคิดว่าปัญหานี้จะไม่ทำให้ราคาน้ำมันมะกอกแพงขึ้นทันที แต่จะแพงขึ้นในระยะยาว